PDRM terus pantau situasi di BSN
NURZILLA MOHAMAD SIBU: Polis Diraja Malaysia (PDRM) akan terus melakukan pemantauan di dua
cawangan Bank Simpanan Nasional (BSN) di sini bagi memastikan proses
pengeluaran tunai Bantuan Prihatin Nasional (BPN) berjalan lancar. Ketua Polis Daerah Sibu, ACP Stanley Jonathan Ringgit berkata, sepasukan
anggota polis telah ditugaskan untuk membantu memantau situasi semasa serta
mengelak dari sebarang kejadian yang tidak diingini berlaku. “Bagi BSN cawangan Jalan Kampung Nyabor di sini, seramai lapan anggota
telah ditempatkan seawal jam 8.00 pagi. “Manakala enam anggota yang diketuai Timbalan Ketua Polis Daerah Sibu,
Superintenden Collin Babat membuat pemantauan di BSN cawangan Sibujaya,”
katanya ketika ditemui pemberita selepas melakukan lawat periksa di BSN Jalan
Kampung Nyabor di sini, semalam. Menurut Stanley, hasil pemantauan mendapati keadaan di kedua-dua cawangan
BSN berada dalam keadaan terkawal walaupun kelihatan orang ramai beratur
panjang. “Orang ramai yang datang memberi kerjasama sepenuhnya serta mematuhi
arahan daripada pihak polis serta pasukan Jabatan Sukarelawan Malaysia (RELA)
yang bertugas dengan menjaga jarak masing-masing ketika berbaris. “Selain itu, langkah keselamatan seperti pemakaian penutup mulut dan
hidung serta pemeriksaan suhu badan dilakukan sebelum memasuki premis bank. “Hanya 10 orang sahaja dibenarkan untuk masuk ke dalam bank dalam
satu-satu masa untuk berurusan di kaunter bagi mengelakkan kesesakan,”
ujarnya. Dalam pada itu, Stanley memberitahu pihaknya sudah menjangkakan orang awam
akan datang dengan lebih ramai memandangkan hari ini (semalam) adalah hujung
minggu. “Kita memang sudah menjangkakan bahawa hari ini lebih ramai orang akan
datang berbanding hari Sabtu lepas tetapi keadaan terkawal. “Apa yang penting adalah orang ramai harus sentiasa mematuhi arahan
daripada pihak berkuasa supaya tiada insiden yang tidak diingini berlaku. “Kita juga turut menasihati orang awam yang datang supaya datang pada
lain hari jika keperluan mereka tidak mendesak kerana baucar ini boleh
ditunaikan sehingga hujung tahun,” katanya. Sementara itu, menurut sumber dari BSN Cawangan Sibu, seramai 236 baucar
berjaya ditunaikan pada i Sabtu lalu. Pihak BSN juga ada menghebahkan di laman sesawang serta laman sosial bahawa
baucar BPN boleh ditunaikan di cawangan BSN sehingga 31 Disember 2020. Sehubungan itu, orang ramai dinasihatkan supaya tidak berasak-asak di
kawasan awam serta mematuhi penjarakan sosial sepanjang tempoh Perintah Kawalan
Pergerakan (PKP) ini. 
See author's posts
